Lill-Membri kollha tal-Kummissjonijiet tal-Liturġija fil-Parroċċi, u lil dawk kollha li jaqdu Ministeru Liturġiku Mil-laqgħat li jkollna fil-parroċċi u minn kummenti oħra li jaslulna, tinħass ħafna il-ħtieġa li dak li nagħmlu, fil-qima li aħna nagħtu lil Alla, nagħmluh sewwa u kif jixraq lilu. Ilkoll nafu li biex dan iseħħ ma nistgħux nibqgħu nibnu biss fuq opinjonijiet jew idejat, li, huma kemm huma tajbin u sbieħ, mhux bilfors jirriflettu il-ħsieb tal-Knisja u jwasslu biex l-għan tal-Liturġija jintlaħaq. Għall-grazzja ta' Alla, illum qed nifhmu u napprezzaw ħafna iktar il-bżonn li napprofondixxu il-ħsieb tagħna mill-għarfien ta' x'inhi tassw Liturġija. Jiena nemmen li meta nidħlu fil-qalba tal-misteru Liturġiku tal-Knisja, insiru ħafna iktar konxji tar-rejaltajiet divini li nkunu qed niċċelebraw u kif niċċelebrawhom. Barra minn hekk il-Liturġija ma tibqax mifruda, kif kultant iseħħ mill-aspetti l-oħra tal-ħajja tagħna bħala Knisja imma ssir, kif tassew hi, il-quċċata li lejha titla', u l-fus li madwaru ddur il-ħajja kollha tal-Knisja. Ma ninsewx li għal ħafna Nsara Kattoliċi li llum għadhom jiġu għall-Quddiesa, il-Liturġija (l-iktar dik tal-Ħadd) hija l-kuntatt waħdieni li għandhom kemm ma' Alla u iktar u iktar mal-Komunità Nisranija. Għalhekk l-Istitut ta' Formazzjoni Pastorali flimkien mas-Segretarjat tal-Liturġija ħejja dan il-kors, li jibda f'Ottubru ta' din is-sena (2015) u jintemm f'Mejju tas-sena d-dieħla (2016). Il-kors għandu l-ħsieb li jagħtina togħma tajba ta' x'inhi tasssew il-Liturġija, x'inhu l-isfond storiku u teoloġiku taċ-ċelebrazzjonijiet liturġiċi, kif ukoll kif wieħed jadatta u jkun krejattiv, biex jgħin lill-Poplu ta' Alla iqim tassew lil Alla flimkien bħala komunità li temmen u tgħix dak li temmen. Inħeġġek minn qalbi u b'konvinzjoni, li jekk tixtieq li tassew il-ħidma tiegħek u ta' dawk li b'xi mod qed jaqdu ministeru Liturġiku, tieħu sehem u tikkonvinċi lil ħaddieħor biex jieħu sehem f'dan il-kors. Jiena konvint li tifhem u tapprezza wkoll li f'dinja fejn kulħadd jistenna l-professjonalità f'kollox, ma nistgħux nibqgħu lura f'dak li għandu x'jaqsam ma' Alla u mal-Komunità Nisranija li tiġi tqimu. Għalhekk inħeġġek biex twassal dan il-ħsieb li dawk li fil-Parroċċa tiegħek huma nvoluti fil-Liturġija, biex tiġu flimkien għal dan il-kors, u hekk, il-ħidma tagħna flimkien, ikollha sisien iktar sodi u, bil-għajnuna ta' Alla, tkun iktar effettiva għall-glorja tiegħu. Għal aktar dettalji fittex f'din il-paġna ta' hawn taħt ... Ċerimonier Djoċesan 16 ta' Lulju Tifkira tal-Madonna tal-Karmnu
Kors dwar il-Liturġija